
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la decizia Consiliului privind încheierea Acordului dintre Uniunea Europeană și Muntenegru privind activitățile operative desfășurate de Agenția Europeană pentru Poliția de Frontieră și Garda de Coastă în Muntenegru
(08353/2023 – C9‑0177/2023 – 2023/0102(NLE))
(Procedura de aprobare)
Parlamentul European,
–	având în vedere proiectul de decizie a Consiliului (08353/2023),
–	având în vedere Acordul între Uniunea Europeană și Muntenegru privind activitățile operative desfășurate de Agenția Europeană pentru Poliția de Frontieră și Garda de Coastă în Muntenegru (08354/2023),
–	având în vedere cererea de aprobare prezentată de Consiliu în conformitate cu articolul 77 alineatul (2) literele (b) și (d), articolul 79 alineatul (2) litera (c) și articolul 218 alineatul (6) al doilea paragraf litera (a) din Tratatul privind funcționarea Uniunii Europene (C9-0177/2023),
–	având în vedere articolul 105 alineatele (1) și (4) și articolul 114 alineatul (7) din Regulamentul său de procedură, 
–	având în vedere recomandarea Comisiei pentru libertăți civile, justiție și afaceri interne (A9-0000/2023),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale Muntenegru.

a. Context
Propunerea de decizie a Consiliului vizează să aprobe Acordul privind statutul dintre Uniunea Europeană și Muntenegru referitor la acțiunile desfășurate de Agenția Europeană pentru Poliția de Frontieră și Garda de Coastă în Muntenegru, astfel cum este prevăzut în Regulamentul (UE) 2019/1896 privind poliția de frontieră și garda de coastă la nivel european.

Una dintre sarcinile Agenției Europene pentru Poliția de Frontieră și Garda de Coastă („Agenția”) este de a coopera cu țările terțe în domeniile care intră sub incidența Regulamentului privind poliția de frontieră și garda de coastă la nivel european, „inclusiv prin eventuala trimitere operativă a echipelor de gestionare a frontierelor în țări terțe”. Agenția poate coopera cu autoritățile țărilor terțe competente în chestiuni care intră sub incidența regulamentului în măsura necesară pentru îndeplinirea sarcinilor sale și poate desfășura acțiuni legate de gestionarea europeană integrată a frontierelor pe teritoriul unei țări terțe, sub rezerva acordului țării terțe respective.

Scopul acordului privind statutul este de a acoperi toate aspectele care sunt necesare pentru desfășurarea acțiunilor Agenției în țări terțe. În temeiul articolului 73 alineatul (3) din Regulamentul (UE) 2019/1896, în situațiile în care trebuie trimise echipe de gestionare a frontierelor din cadrul corpului permanent al poliției de frontieră și gărzii de coastă la nivel european către o țară terță în care membrii echipei vor exercita atribuții executive, Uniunea încheie cu țara terță în cauză un acord privind statutul. 

În conformitate cu Regulamentul privind poliția de frontieră și garda de coastă la nivel european și astfel cum se menționează la articolul 76 alineatul (1) din regulament, Comisia a prezentat, în comunicarea sa COM(2021)829, un model de acord privind statutul, astfel cum se menționează în Regulamentul (UE) 2019/1896, care conține dispoziții specifice pentru desfășurarea de acțiuni pe teritoriul unor țări terțe. Acordul privind statutul cu Muntenegru se bazează pe modelul elaborat de Comisie.

La 10 mai 2023, Comisia a informat raportorii în legătură cu progresele înregistrate în negocierile pe marginea acordului privind statutul dintre Uniunea Europeană și Republica Muntenegru. Acordul a fost semnat la 16 mai 2023 la Podgorița.

b. Poziția raportoarei
În perioada de vârf a crizei migrației și refugiaților din 2015, sute de mii de solicitanți de azil și migranți au sosit în Uniunea Europeană prin Balcanii de Vest, Muntenegru aflându-se pe una dintre principalele rute folosite în migrația mixtă ilegală. 

Raportoarea consideră că încheierea de acorduri formale și obligatorii din punct de vedere juridic în cadrul cooperării cu țările terțe, spre deosebire de aranjamentele bilaterale, este de o importanță crucială pentru a asigura transparența, controlul public și supravegherea democratică a unei astfel de cooperări. Cu toate acestea, orice acord încheiat între Uniunea Europeană și țări terțe privind acțiunile desfășurate de Agenția Europeană pentru Poliția de Frontieră și Garda de Coastă ar trebui să fie analizat cu atenție, să aibă o valoare adăugată și să fie strict necesar și proporțional în ceea ce privește scopul și conținutul.

Agenția Europeană pentru Poliția de Frontieră și Garda de Coastă și Ministerul de Interne din Muntenegru trebuie să respecte dispozițiile Regulamentului EBCG și să asigure respectarea drepturilor fundamentale.

În concluzie, raportoarea consideră că acordul privind statutul propus corespunde modelului de acord privind statutul, conform prevederilor comunicării Comisiei privind conținutul și dispozițiile care ar trebui incluse în acordul final.

Întrucât prezentul acord intră în faza de punere în aplicare, Parlamentul solicită Agenției Europene pentru Poliția de Frontieră și Garda de Coastă să informeze prompt Parlamentul European cu privire la activitățile desfășurate în cadrul punerii în aplicare a Acordului privind statutul și reamintește Agenției obligația care îi revine de a include în rapoartele sale anuale o evaluare a cooperării cu țările terțe în conformitate cu articolul 73 alineatul (8) din Regulamentul (UE) 2019/1896.

Având în vedere cele de mai sus, raportoarea recomandă Parlamentului să aprobe proiectul de decizie a Consiliului.

